text: Tre unge mænd sigtes for røveri
  13 januar 2011 kl. 08.13
  Tre unge mænd fra lokalområdet ved Gram fremstilles formentlig i grundlovsforhør i dag, sigtet for et indbrud, som udviklede sig til røveri.
  De tre anholdte er 22, 18 og 16 år. De blev stoppet i en bil i Gram kl. 0:40, som allerede i forgårs blev observeret under mistænkelige omstændigheder ved Aldi i Vejen.    
  
  Overrasket af beboer
  De tre mænd mistænkes for at være gerningsmænd til et indbrud i Gram onsdag formiddag kl. 10.55. Her overraskede en beboer på Sønderbyvej en tyv, som var igang med at pille husets stereoanlæg ned. 
  Beboeren, som havde sovet på første sal, stod i vejen for tyven, der ville stikke af. Tyven gjorde udfald, som ville han nikke beboeren en skalle. Samtidig truede tyven manden med tæv, hvis han anmeldte sagen.
  
  Fra indbrud til røveri
  Forsøget på at bruge vold betyder, at det simple indbrud bliver betragtet som røveri, som straffes hårdere. Derfor overvejer politiet netop nu, om de tre skal fremstilles i grundlovsforhør i løbet af dagen.
  